‘Ek voel nie vreemd in Tshwane nie,’ sê DidizaTshwane-burgemeesterskandidaat Thoko Didiza en Paul Mashatile, voorsitter van die ANC in Gauteng, tydens ‘n perskonferensie in Johannesburg (23 Junie 2016) Foto: Getrude Makhafola/ANA Pretoria se ANC-burgemeesterskandidaat, Thoko Didiza, het Donderdag gesê sy voel tuis in die stad en sien uit na haar nuwe verantwoordelikhede in die plaaslike regering. “Ek is ŉ inwoner van Tshwane, dit is my huis. Ek wil die mense van Tshwane bedank wat my hartlik verwelkom het toe ek die stad jare gelede my huis gemaak het,” het sy aan verslaggewers in Johannesburg gesê. “Ek voel nie soos ŉ vreemdeling in Tshwane nie.” Dit is die eerste keer wat Didiza in die publiek praat oor die gewelddadige betogings wat die stad geruk het nadat sy verlede Sondag as die ANC se burgemeesterskandidaat aangewys is. Didiza het gesê die brandstigting en plundery is nie ŉ refleksie van die mense in die streek nie. “Ek moet sê, dit is jammer om verwoesting in ons gemeenskappe te sien. Dit maak nie saak wat die vlak van ontevredenheid is nie, mense moet nie by geweld betrokke raak nie. Ons beplan om saam met die gemeenskappe en leiers te werk en ŉ einde hieraan te bring.” Didiza en ander kandidate vir die Gauteng-burgemeesterskap is Donderdag aan die media voorgestel te midde van berigte oor plundery wat in Pretoria voortduur. Die gewelddadige betogings het Sondagaand begin en Maandag geëskaleer nadat Didiza as die burgemeesterskandidaat aangewys is. Paaie is versper, busse is aan die brand gesteek en winkels is in Atteridgeville, Mamelodi, GaRankuwa, Mabopane en Hammanskraal geplunder. Betogers eis dat die bestaande burgemeeste, Kgosientso Ramokgopa, moet aanbly vir ŉ tweede termyn. Op ŉ vraag hoe sy voel oor die gewelddadige gebeure die afgelope week, het Didiza gesê as ŉ inwoner sal sy reageer deur hard te werk om programme voort te sit wat deur Ramokgopa ingestel is. “Die ander verantwoordelikheid van leierskap is om bo omstandighede uit te styg,” het sy gesê. Lees alle vorige berigte oor Pretoria-onluste opo Maroela Media.